做個創世神

《做個創世神》（粵拼：zou6 go3 cong3 sai3 san4，英文：Minecraft，中國大陸叫做《我的世界》、台灣大多數叫做《麥塊》）係一款沙盒起嘢遊戲，玩家可以喺三個唔同維度（主世界、下界、終界）嘅世界入面用唔同嘅方塊嚟起嘢、生存。呢隻遊戲係由馬歇佩松出品，Mojang（位於瑞典公司嚟搞呢隻遊戲。

開發史同未來發展
《做個創世神》嘅靈感來自《矮人要塞》、《地下城守護者》、 同《Infiniminer》。

pre-Classic至Classic
馬歇佩松一開頭整隻遊戲嗰時叫《Cave Game》，後來改為《Minecraft: Order of the Stone》，最終又變返「Minecraft」（《做個創世神》）。《做個創世神》踏入Classic前嘅版本叫pre-Classic。
《做個創世神》Classic 地圖範圍細，好多bug，所以嗰時《做個創世神》唔多人玩。《做個創世神》Classic 搞好之後，2009年5月17日喺TIG Source論壇發佈，好受玩家歡迎。

Indev
Indev（全名 In Development，指開發中）嘅畫面整理好，同加咗啲生物，呢個時候《做個創世神》先有返啲今日嘅標準。

Infdev
Infdev（全名 Infinite Development，指無限開發）喺馬歇佩松決定重新寫啲代碼令地圖無限並程序化生成，而非以前嘅有限地圖嘅開發階段。Infdev嘅地圖嘅盡頭在正負3200萬方塊處。

Alpha
Alpha加咗好多依家《做個創世神》見到嘅嘢，例如加咗多人生存遊戲（SMP）、地獄、新嘅怪獸等。Alpha嘅售價喺€9.95。

Beta
Beta係踏入Minecraft 1.0.0前嘅最後一個版本。「冒險更新」（Adventure Update）（Beta 1.8）係佢嘅主要更新，加咗衝刺、重擊、極限模式、功能全面嘅創意模式同俾《做個創世神》增添咗個結局。「冒險更新」著重於探索同戰鬥。Beta嘅售價喺€14.95。

Minecraft 1.0.0 (Java 正式版)
Minecraft嘅正式發布版——Minecraft 1.0.0喺MineCon 2011期間嘅2011年11月18號下晝9時54分（GMT時間）由馬歇佩松喺主題演講儀式上發布。今次更新包括咗「冒險更新」重未包含嘅功能。其中最主要嘅功能喺可以喺終界殺咗終界龍之後睇到嘅遊戲結局。

Minecraft 1.0.0之後嘅大更新
1.4.2：駭人更新 - 加咗大量嘅新生物（女巫、蝙蝠、殭屍村民同凋零骷髏）
1.5：紅石更新 - 加咗好多種同紅石有關嘅方塊同一種新裝飾性方塊石英方塊嘅更新。呢個版本亦含有計分板系統、新材質包格式同光照引擎優化。
1.6.1：馬匹更新 - 加咗諸如馬、拴繩、煤炭方塊、地毯、資源包同新啟動器之類嘅新特性。
1.7.2：改變世界嘅更新 - 係《做個創世神》嘅一次主要更新，加咗新嘅生態域、新嘅結構、新嘅花、染色玻璃、更好嘅網絡環境、新嘅指令等。
1.8：繽紛更新 - 喺《做個創世神》加咗好多新內容同修改咗好多方面。呢次更新允許地圖製作者更方便噉製作冒險地圖，同加咗好多新方塊同生物，世界嘅邊界變為強制嘅，好多生存機制被修改，加咗旁觀者模式，效能顯著上升同加咗自訂世界嘅選項。
1.9：戰鬥更新 - 係《做個創世神》嘅一次主要更新。呢次更新透過加入時間攻擊系統、雙持、追跡之箭、藥水箭同盾牌徹底修改咗戰鬥系統。喺終界中玩家同終界龍戰鬥機制被修改，擴大咗終界島嶼同加咗歌萊枝、終界城、終界船、紫珀方塊、界伏蚌同玩家穿戴後可進行空中滑行嘅鞘翅。
1.10：霜炙更新 - 呢次更新畀玩家用結構方塊嘅能力，加咗岩漿塊、地獄疙瘩塊、紅地獄磚同由骨塊組成嘅化石結構，亦加咗流髑、屍殼同北極熊。
1.11：探險更新 - 呢次更新對實體ID作出咗重大改動，並且加咗窳民（衛道士同喚魔者）、惱鬼、不死圖騰、探險家地圖、偵測器、界伏盒、綠林府邸以及駱馬。
1.12：多彩世界更新 - 呢次更新加咗新嘅合成系統同函數系統、為新手準備嘅提示、釉陶、混凝土、染色床、幻術師同鸚鵡，同取代成就嘅進度。
1.13：水域更新 - 呢次更新注重海洋內容、錯誤修復、技術性特性同優化。加咗諸如藍冰、珊瑚、海靈核心、海帶、海鞘、剝皮原木、剝皮木塊同海龜蛋等嘅方塊，亦加咗諸如藏寶圖、除錯棒、魚桶、海洋之心、夜魅皮膜同三叉戟等新物品。此外仲加咗新生物海豚、沉屍、魚、夜魅、海龜、全新嘅生態域、新嘅自助式世界類型同新嘅生成結構。呢次更新亦加咗好多指令同變更咗已存在嘅指令嘅格式，加咗好多新嘅技術性內容，例如資料包同標籤。
1.14：「村莊與掠奪」- 呢次更新主要喺專注於村莊，包括加咗一個稱為掠奪者嘅窳民變種，同重新設計村莊建築以匹配佢所在嘅生態域。呢次更新亦引入咗好多新嘅方塊同怪物，修改咗合成系統，更新咗針葉林生態域（加咗狐狸同甜莓），加咗新嘅特化叢林竹林（包括竹子同貓熊）。
1.15：「嗡嗡蜂群」- 呢次更新加咗蜜蜂同其相關物品，例如蜂箱、蜂窩同蜂巢。除此以外，呢個更新亦專注於修復錯誤同改善效能，同加入咗好多原本基岩版獨有嘅特性。
1.16：地獄更新 - 呢次更新喺MineCon Live 2019公布。呢次更新為地獄加咗大量嘅特性，包括加咗四種新嘅生態域、四種新的生物同大量新嘅方塊，同時仲引入咗一種名為獄髓嘅裝備品質，透過地獄中稀有嘅遠古遺骸攞。
1.17：「洞穴與山崖」Part I - 喺Java版就快有嘅一次主要更新，於2021年年中發布。呢次更新2020年10月3號喺Minecraft Live 2020中首次公布。
1.18：「洞穴與山崖」Part II - 係1.17嘅第二個正式版，2021年年尾發布。
1.19：「荒野更新」- 係1.19嘅第一個正式版，2022年頭發布。
1.20「 足跡與故事」-係更新咗櫻花樹同埋考古系統等等。

未來更新
基岩版1.19.30及1.19.40：係基岩版即將到來嘅一次次要更新，發佈時間待定。呢次更新將會同步一啲Java版嘅特性，並修復一啲特性。

地圖
地圖係根據一串隨機且非常長嘅種子字串（種子碼，喺遊戲中輸入/seed就查詢到）形成嘅，所以要隨機形成兩幅完全相同嘅地圖係幾乎冇可能（但可以透過人手動鍵入種子字串以形成相同嘅地圖）。地圖嘅大細非常廣，理論上可以係無限大，因為新嘅區塊可以一路根據種子生成。1.8版加入咗世界邊界，世界邊界所限定嘅範圍以坐標原點為中心，長寬都係六千萬米。

預設（Default）
仿現實中嘅環境地圖，有峽谷、叢林、草原、山脈、沼澤、沙漠、大海、雪地等基本嘅地理環境，到深啲就有洞穴、廢棄礦井、地牢、要塞等。另外，遊戲裡面多數方塊都唔受重力影響，可以浮喺空中。

放大化（Amplified）
比起預設，爾個設定會產生好多高山同峭壁，令地圖更加難玩。

平地（Superflat）
完全平地嘅地圖 ，用嚟做各種測試同埋創造。

大型生態系（Large Biomes）
大型生態系會同主世界採用相同方法生成，唯一唔同係面積擴展咗16倍。喺相同嘅地圖種子下，預設同巨型生物群系具有相同嘅地貌分佈，只係大型生態系嘅地貌大約擴展咗16倍。

維度（Dimensions）
除咗主世界（Overworld）之外，遊戲裡面重有另外兩個唔同維度嘅世界。

下界/地獄（Nether）
下界/地獄，仿照地獄嘅形象，由岩漿海同啲下界先有嘅方塊組成嘅地圖，其中存在唔少獨有嘅怪物同材料。要入地獄，玩家必須喺主世界建造起一個地獄傳送門 (Nether Portal)。

終界（The End）
終界，或譯「末路之地」（簡稱「末地」），顧名思義，呢個係遊戲嘅最後地方，喺類似於外太空嘅黑暗維度，漂浮喺虛空之中。終界係一個由方塊「終界石」形成嘅「漂浮島」嘅地圖，上面有好多黑曜石柱。嗰度係末影人同終界龍住嘅地方。如果你喺嗰度殺咗終界龍，就代表你搞掂咗生存模式。要入終界，玩家必須喺要塞（Stronghold）入面搵終界傳送門。

衍生遊戲
做個創世神：故事模式（Minecraft: Story Mode）- 一款文字遊戲，喺2015年10月上市，2019年6月25號關閉。
Minicraft - 喺2011年12月19號發布。係一隻2D上帝視角平面動作遊戲，由Minecraft嘅創作者馬歇佩松整。
做個創世神：教育版（Minecraft: Education Edition）- 喺2016年11月1號上市。
做個創世神：地下城（Minecraft: Dungeons）- 喺2020年5月26號上市。
做個創世神：中國版（Minecraft China）- 由網易同Mojang一齊開發，喺2017年8月8號上市。
做個創世神：傳奇（Minecraft: Legends）-預計2023年上市。